
Αυγουστιάτικο κινηματογραφικό αγκυροβόλι σε δεκαπέντε χωριά του Δήμου Κιλκίς  
Οι βραδιές του Αυγούστου προβλέπονται συναρπαστικές στα χωριά του Δήμου Κιλκίς, κεντημένες με κινηματογραφικά μοτίβα που τροφοδοτούν πληθώρα παραστάσεων και συναισθημάτων και προσκαλούν το κοινό σε ευχάριστες αποδράσεις από την καθημερινότητα!
Πλατείες, πάρκα και προαύλειοι χώροι Δημοτικών Σχολείων μετατρέπονται και φέτος σε υπαίθρια σκηνικά, με σήμα κατατεθέν το άσπρο πανί της μεγάλης οθόνης, για να ψυχαγωγήσουν όλη την οικογένεια και κυρίως τα παιδιά που διψούν για περιπέτεια και αφοσιώνονται με μεγάλο ενδιαφέρον στην αγαπημένη τους ταινία. 
Κάθε προβολή είναι και μια μικρή γιορτή πολιτισμού και η ενθουσιώδης μαζική συμμετοχή δικαιώνει απόλυτα τις στοχεύσεις της Δημοτικής Αρχής για πολιτιστική αποκέντρωση, με την δωρεάν πρόσβαση των πολιτών σε ποιοτικές κινηματογραφικές παραγωγές και την καλλιέργεια κινηματογραφικής παιδείας στους μικρούς συνδημότες μας.
Στον έβδομο πια χρόνο λειτουργίας του, χάρη και στην πολύτιμη στήριξη και συνεργασία των Κοινοταρχών κάθε οικισμού, ο Περιφερειακός Δημοτικός Κινηματογράφος, με κινηματογραφικές προβολές που έχουν προηγηθεί σε Ίσωμα, Ευκαρπία, Άγιο Χαράλαμπο, Νέο Αγιονέρι, Γαλλικό, Ηλιόλουστο, Ακρίτα, Ξυλοκερατιά, Καμπάνη, Επτάλοφο, Μυριόφυτο  και Βάθη, ρίχνει άγκυρα μέσα στον Αύγουστο σε δεκαπέντε ακόμη χωριά.
Στην ταινιοθήκη του βρίσκονται δύο ταινίες επιλογής ‘’Η Χάιντι και η διάσωση του μικρού λύγκα’’ που προσφέρεται μεταγλωττισμένη στα ελληνικά και ‘’Ο Κύριος και το όπλο’’, 
η τελευταία κινηματογραφική ταινία στην οποία πρωταγωνίστησε ο αείμνηστος Ρόμπερτ Ρέντφορντ.          
Το πρόγραμμα με τις ώρες έναρξης των κινηματογραφικών προβολών, αναλυτικά:
σήμερα Τετάρτη 5 Αυγούστου 
-Νέα Σάντα (προαύλειος χώρος Συλλόγου Ποντίων) ώρα 21:00 
Πέμπτη 6 Αυγούστου
-Μεγάλη Βρύση (πλακόστρωτο κεντρικής πλατείας) ώρα 21:00 
Παρασκευή 7 Αυγούστου 
- Μάνδρες (προαύλειος χώρος π. Δημοτικού Σχολείου) ώρα 21:00
Σάββατο 8 Αυγούστου 
- Σ.Σ. Μουριών (κεντρική πλατεία) ώρα 21:00
Κυριακή 9 Αυγούστου 
- Πεδινό (πάρκο) ώρα 21:00 
Τρίτη 11 Αυγούστου
- Τέρπυλλος (προαύλειος χώρος π. Δημοτικού Σχολείου) ώρα 21:00
Πέμπτη 13 Αυγούστου
- Μαυρονέρι (προαύλειος χώρος Δημοτικού Σχολείου) ώρα 20:30
- Δροσάτο (κεντρική πλατεία) ώρα 21:00
Σάββατο 15 Αυγούστου 
- Κορομηλιά (προαύλειος χώρος Πολιτιστικού Συλλόγου) ώρα 20:30
Πέμπτη 20 Αυγούστου
- Αργυρούπολη (προαύλειος χώρος π. Δημοτικού Σχολείου), ώρα 20:30 
Παρασκευή 21 Αυγούστου
- Βαπτιστής (κεντρική πλατεία) ώρα 20:30
Σάββατο 22 Αυγούστου
- Ανθόφυτο (κεντρική πλατεία) ώρα 20:00
Παρασκευή 28 Αυγούστου
- Μικρόκαμπος (πάρκο) ώρα 20:30
Σάββατο 29 Αυγούστου
- Παλαιό Αγιονέρι (προαύλειος χώρος Δημοτικού Σχολείου) ώρα 20:30
Δευτέρα 31 Αυγούστου
- Κρηστώνη (επίκειται ο καθορισμός του χώρου) ώρα 20:30
Ταινίες επιλογής
‘’Η Χαϊντι και η διάσωση του μικρού λύγκα’’ 
Στην καρδιά των ελβετικών Άλπεων, η 8χρονη Χάιντι, γνωστή για την αγάπη της για κάθε είδους περιπέτεια, απολαμβάνει την ανέμελη ζωή της με τον δύστροπο, αλλά και στοργικό παππού της, περιτριγυρισμένη από καταπράσινα βοσκοτόπια και πανύψηλες βουνοκορφές. Σε μια από τις βόλτες της, βρίσκει και σώζει έναν τραυματισμένο μικρό λύγκα από μια παγίδα που έστησε ένας πονηρός βιομήχανος, ο κύριος Σνάιτινγκερ. Η Χάιντι τον ονομάζει Πέπερ και τον περιποιείται κρυφά για να γίνει καλά. Καθώς τα παιχνιδιάρικα καμώματα του μικρού αρχίζουν να τραβούν την προσοχή των γύρω τους, η Χάιντι μαθαίνει ότι τα σχέδια του Σνάιτινγκερ για ένα καταστροφικό πριονιστήριο στην περιοχή απειλούν όχι μόνο το μικρό λυγκάκι, αλλά και ολόκληρο το οικοσύστημα του βουνού. Παρέα με τον πιστό της φίλο, τον Πέτερ, η Χάιντι ξεκινά μέσα στη νύχτα ένα τολμηρό ταξίδι για να επιστρέψει τον Πέπερ στην οικογένειά του στη φύση πριν να είναι πολύ αργά. Στην πορεία, οπλισμένη με το θάρρος και την καλοσύνη που την χαρακτηρίζουν, αλλά και με την αδιαμφισβήτητη δύναμη της φιλίας, θα έρθει αντιμέτωπη με τους κινδύνους της φύσης και την απειλή της απληστίας των ανθρώπων. 
‘’Ο Κύριος και το όπλο’’
Η αληθινή ιστορία του ληστή τραπεζών Φόρεστ Τάκερ, που πρωτομπήκε φυλακή σε ηλικία 15 ετών, κατάφερε να αποδράσει δεκαοκτώ φορές και συνέχισε απτόητος να οργανώνει ληστείες μέχρι τα 79 του. O οριστικός αποχαιρετισμός του Ρόμπερτ Ρέντφορντ στην υποκριτική συναντά τον κινηματογραφικό επίλογο που του αξίζει, χάρη σε ένα γοητευτικό και σκηνοθετημένο με μπρίο περιπετειώδες φιλμ, το οποίο πλαισιώνουν ερμηνευτικά οι Τομ Γουέιτς, Σίσι Σπέισεκ, Κέισι Άφλεκ και Ελίζαμπεθ Μος.
